KINNITATUD
Kaitseväe juhataja 06.03.2025
käskkirjaga nr 392

Konkursi „Aasta ohvitser, aasta allohvitser Kaitseväes ja Kaitseliidus“ juhend

Konkursi tekkelugu ja eesmärk 

Riigikaitse Edendamise Sihtasutuse algatusel tunnustatakse rahalise preemiaga üks kord aastas tegevteenistuses olevaid ohvitsere ning allohvitsere, kes olenemata ametikoha positsioonist, on vastavalt hindamispõhimõtetele osutunud parimaks ohvitseriks ja allohvitseriks.

Konkursi eesmärk on esile tõsta viimase 12 kuu jooksul silmapaistnud ohvitsere (3 isikut) ja allohvitsere (3 isikut). Konkursi raames tunnustatakse avalikult tegevväelasi lisaks riiklikele ning kaitseväeteenistuse seaduse alusel kehtestatud ergutusmeetmetele ja -liikidele (ergutatakse valdavalt organisatsiooni strateegiliste eesmärkidega seotud ülesannete täitmise eest).

Üldpõhimõtted

Tegevväelaste tunnustamine põhineb kogu organisatsioonis ühistel ja läbipaistvatel alustel. Käesolev juhend määratleb konkursi „Aasta ohvitser, aasta allohvitser Kaitseväes ja Kaitseliidus“ läbiviimise korralduse ning kirjeldab konkursi kandidaatide hindamispõhimõtteid. 

Konkurss on organisatsioonis avalik ning viiakse läbi üks kord aastas ja algatatakse Kaitseressursside Ameti poolt üldreeglina 2 kuud enne Kaitseväe aastapäeva. Kaitseressursside Amet informeerib konkursi läbiviimisest, kandidaatide hindamispõhimõtetest ja kandidaatide esitamise korrast Kaitseväe struktuuriüksuseid ning Kaitseliidu peastaapi. 

Kandidaatide esitamisel lähtutakse kehtestatud hindamispõhimõtetest. Kandidaadid esitatakse Kaitseressursside Ametile vastavalt etteantud vormile ning konkursi väljakuulutamisel märgitud tähtajaks. 

Konkursi tiitlite võitjad, aasta ohvitser ja aasta allohvitser ning 2 ergutuspreemia saajat valitakse välja komisjonis. Komisjon hindab esildisi punktisüsteemi alusel, mille kohaselt tuleb pingeritta panna 5 parimat esildist. Kõige tugevam esildis saab 5 punkti. Kõige enam punkte saanud kandidaat on tiitli võitja. Sellest kaks järgnevat on ergutuspreemia saajad. Kui tiitlite võitja ja/või 2 parimat on samade punktidega, tehakse nende hulgas ümber hääletamine. Komisjon võib eelnevat lahendust muuta, kui vastav otsus tehakse enne hindamise algust.

Sobilike kandidaatide puudumisel võib komisjoni otsusel jätta välja kuulutamata konkursi võitja ning/või ergutuspreemia(te) saaja(d). 

Ohvitseride valiku komisjoni kuuluvad: 
1.	Kaitseväe peastaabi operatsioonide osakonna ülem (esimees); 
2.	Kaitseressursside Ameti peadirektor (või tema poolt määratud esindaja); 
3.	Kaitseväe struktuuriüksuste esindajad; 
4.	Kaitseväe peainspektor ja/või Kaitseväe õigusvahemees; 
5.	Kaitseväe peakaplan; 
6.	Kaitseväe strateegilise kommunikatsiooni osakonna esindaja; 
7.	Kaitseväe veebel; 
8.	Kaitseliidu esindaja;
9.	Riigikaitse Edendamise Sihtasutuse esindaja. 

Allohvitseride valiku komisjoni kuuluvad: 
1.	Kaitseväe veebel (esimees); 
2.	Kaitseressursside Ameti peadirektor (või tema poolt määratud esindaja); 
3.	Kaitseväe struktuuriüksuste veeblid; 
4.	Kaitseväe peainspektor ja/või Kaitseväe õigusvahemees; 
5.	Kaitseväe peakaplan; 
6.	Kaitseväe strateegilise kommunikatsiooni osakonna esindaja; 
7.	Kaitseliidu esindaja; 
8.	Riigikaitse Edendamise Sihtasutuse esindaja. 

Ettepanek aasta ohvitseri, aasta allohvitseri nimetamiseks edastatakse Kaitseväe juhataja poolt Riigikaitse Edendamise Sihtasutusele preemiate avalikuks väljakuulutamiseks. Ettepanekule lisatakse preemiate üleandmiseks ja väljamaksmiseks vajalikud isikuandmed sh isikukood ja pangakonto number.

Aasta ohvitseri, aasta allohvitseri pärjatakse vastava tiitliga koos sellega kaasneva peapreemiaga. Aasta ohvitseri, aasta allohvitseri tiitliga koos antakse isikule üle ka rinnamärk koos tunnistusega. 

Aasta ohvitseri 2 parimat, aasta allohvitseri 2 parimat saavad ergutuspreemia ning vastava tunnistuse. 

Aasta ohvitseri, aasta allohvitseri tiitel antakse üks kord ühele inimesele teenistusaja kestel. 

Ergutuspreemia võib anda korduvalt. Ergutuspreemia andmine ei välista hilisemat peapreemia andmist. 

Preemiate kätteandmine toimub pidulikult Kaitseväe aastapäeva tähistamise üritusel Riigikaitse Edendamise Sihtasutuse esindaja poolt. 

Tunnustamist käsitlevate normdokumentide süsteemi haldab ning nende täitmise ja kaasajastamise eest vastutab Kaitseressursside Amet.

Hindamispõhimõtted 

Aasta ohvitseri ja aasta allohvitseri kandidaat peab olema teenistuses olnud vähemalt ühe aasta. Kandidaadi esitamisel on oluline välja tuua eelnenud 12 kuu saavutused, tegevused ning nende laiapindsus ja mõju. 

Kandidaadi esitamisel lähtuda alljärgnevast: 
•	ametikohal vajalikud kompetentsid koos näidetega; 
o	oma tegevuse ja käitumisega organisatsiooni ühtseks sidumine (ühtekuuluvus); 
o	teiste seast positiivse ja proaktiivse käitumisega eristumine; 
o	oma algatustega organisatsioonikultuuri hoidmine ja loomine; 
•	saavutused ja arengud; 
•	Kaitseväe põhiväärtuste kandmine/järgimine (Kaitseväe põhiväärtused on loetletud Kaitseväe sisemäärustiku punktis 7 (Kaitseväe juhataja 05.04.2013 käskkiri nr 95));
•	Kaitseväe maine tõstmine, arendamine ja edasi kandmine teenistuse ajal. 

Kandidaadi esitamise kord

Igaüks võib esitada oma kolleegi/ülema/alluva konkursi kandidaadiks, et tunnustada tema saavutusi. Iseennast esitada ei saa. 

Esildis esitatakse vastavas vormis (lisatud). Aasta ohvitseri ja aasta allohvitseri ülevaate maksimaalseks pikkuseks on 1,5 lk A4. Aasta ohvitseri ja aasta allohvitseri kandidaadi esildist peab toetama kokku vähemalt 10 tegevväelast, kellele lisaks võivad toetajad olla ka teised teenistujad. Toetus peab selgelt kajastuma digitaalse või käsitsi antud allkirjaga hindamiskomisjonile esitatavas esildises. Üks tegevväelane võib olla toetajaks mitme kandidaadi esitamisel. Kandidaadile võib toetust koguda üle Kaitseväe/Kaitseliidu kõikidest struktuuriüksustest).

Kui esildis ei vasta vormiliselt hindamispõhimõtetele, etteantud mahule või sisaldab vähetuntud lühendeid, on Kaitseressursside Ametil õigus juhtida esildise puudustele tähelepanu. Esitajal on õigus teha parandused etteantud ajaperioodi jooksul. Juhul kui esitaja ei muuda esildist, loetakse see siiski esitatuks algsel kujul. Juhul kui esildist korrigeeritakse, loetakse esitatuks viimati esitatud esildis. Esildise korrigeerimisel toetajate kinnitusi uuesti esitama ei pea.

Aasta ohvitseri ja aasta allohvitseri esildis esitatakse Kaitseressursside Ametile nõutud tähtajaks vastavalt edastatud kommunikatsioonile. Struktuuriüksuste personalijuhid saavad ülevaate küsida esitatud kandidaatidest Kaitseressursside Ameti töötajakogemuse büroolt. 

LISA
Kaitseväe juhataja kinnitatud „Aasta ohvitser, aasta allohvitser Kaitseväes ja Kaitseliidus“ juhendi juurde

Konkursi „Aasta ohvitser/allohvitser“ komisjonile		

„......”...................202....a

ESILDIS

Kandidaadi ees- ja perekonnanimi:
Auaste:
Struktuuriüksus:
Ametikoht:
Aeg teenistuses ohvitserina/allohvitserina:

1.	Kirjelda kandidaadi maksimaalselt kolme tööalast kompetentsi koos põhjenduste ja näidetega viimase 12 kuu põhjal.

2.	Millised on olnud kandidaadi viimase 12 kuu saavutused ja arengud Kaitseväes/Kaitseliidus?

3.	Kirjelda, kuidas on kandidaat järginud ja edasi kandnud Kaitseväe põhiväärtusi viimase 12 kuu jooksul.

4.	Kuidas on kandidaat oma tegutsemisega viimase 12 kuu jooksul Kaitseväe mainet tõstnud, arendanud ja edasi kandnud? (nt töö vabatahtlikega, noortega; panus riigikaitselise hariduse/väljaõppe andmisel)

Kandidaadi varasemate ergutuste väljatoomiseks puudub vajadus.

Esitaja ees- ja perekonnanimi:
Auaste:
Struktuuriüksus:
Ametikoht:
/digiallkiri/

Toetused (vähemalt 10) 

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/

Toetaja ees- ja perekonnanimi:
/allkiri/